《满江红 其一 同贺天山先生过篁川废园，和天山抒怀韵》
清代·董元恺

别业篁川，曾记得、昔年经此。恰两岸、依依绿柳，树犹如是。

老屋欹斜仓鼠窜，丰碑倒折枯藤寄。叹山川、无恙绮罗非，都休矣。

风潭上，泉还旨。烟汀外，花还紫。只空庭藻影，鱼鱼唯唯。

纵不长贫何足羡，便为老圃真堪耻。继尚书、勋业等云霄，惟君耳。

作者简介：清江苏长洲人，字舜民。顺治十七年举人。后遭诖误，际遇坎坷，故其词激昂哀怨。有《苍梧词》。